送曹輔赴閩漕
作者：蘇軾
朝代：宋

paragraphs: 曹子本儒俠，筆勢翻濤瀾。
往來戎馬間，邊風裂儒冠。
詩成橫槊裏，楯墨何曾乾。
一旦事遠遊，紅塵隔嚴灘。
平生羊炙口，並海搜鹹酸。
一從荔支食，豈念苜蓿盤。
我亦江海人，市朝非所安。
常恐青霞志，坐隨白髮闌。
淵明賦歸去，談笑便解官。
我今何爲者，索身良獨難。
憑君問清淮，秋水今幾竿。
我舟何時發，霜露日已寒。